Ľ. Jahnátek, minister hospodárstva SR: (2009-02-05):
Na základe úlohy z uznesenia vlády ministerstvo hospodárstva vypracovalo a na rokovanie vlády Slovenskej republiky predložilo návrh, ktorým vláda 10. januára 2007 schválila poskytnutie štátnej pomoci pre spoločnosť Siderit, a to vo forme priznania podpory na základe transparentného režimu regionálnej investičnej pomoci s cieľom napomáhať rozvoju najviac znevýhodnených regiónov prostredníctvom podpory investícií a zvyšovania konkurencieschopnosti podnikov vo výrobnej sfére. Ďalšie poskytnutie štátnej pomoci vláda Slovenskej republiky pre spoločnosť Siderit schválila 12. septembra 2007, a to vo forme finančnej dotácie vo výške 183 mil. 550 000 korún na krytie 50 % oprávnených nákladov súvisiacich s realizáciou investičného projektu na modernizáciu technologického procesu spoločnosti a sprístupnenie zásob ložiska Nižná Slaná - Manó - Kobeliarovo. Celkové investície  tohto plánovaného projektu boli predpokladané vo výške 367 mil. 100 tisíc korún, zvyšných 50 % nákladov na projekt mala spoločnosť získať prostredníctvom úverov, pričom v čase prerokovania žiadosti  mala aj prísľub bánk na takýto úver. Cieľom projektu bolo znížiť značne vysokú energetickú náročnosť spracovania sideritovej rudy, nárast výroby, zlepšenie ekonomiky výroby a zvýšenie konkurencieschopnosti pri dodávke vysokopecných peliet. Realizácia projektu mala viesť k racionálnemu využitiu domácich surovinových zdrojov a k udržaniu zamestnanosti v regióne s vysokou, v tom čase až 21,7-percentnou nezamestnanosťou. Sprístupnenie a predĺženie životnosti ložísk železnej rudy malo umožniť zvýšenie výroby a energetickú efektívnosť maximalizujúcu kapacitné využitie inštalovaných výkonov technologických zariadení. Návratnosť investícií sa predpokladala do 5 rokov. Schválená štátna pomoc vo výške 183 mil. 550 tisíc korún bola spoločnosti Siderit priebežne poskytovaná z rozpočtovej kapitoly ministerstva hospodárstva v závere roku 2007 a v priebehu roku 2008, pričom na účet Sideritu boli prevedené finančné prostriedky vo výške 112 mil. 902 248 Sk. V druhom polroku 2008 sa ale spoločnosť Siderit dostávala do zlej hospodárskej situácie a očakávalo sa vyhlásenie konkurzu na majetok spoločnosti. Preto spoločnosť v súlade s uzatvorenou zmluvou na financovanie predmetného projektu vrátila na účet ministerstva hospodárstva zvyšnú časť finančných prostriedkov vo výške 87 mil. 510 549 korún. Z poskytnutej štátnej pomoci na pokrytie 50 % investičných nákladov bolo reálne vyčerpaných 25 mil. 391 698 korún predovšetkým na financovanie vyrazenia 504,6 metrov bežných banských diel na prepojenie ložísk Manó-Gabriela a Kobeliarovo. Na realizáciu projektu modernizácie a technologického procesu spoločnosti Siderit a sprístupnenie zásob ložiska Nižná Slaná –   Manó-Kobeliarovo vynaložila spoločnosť Siderit zo svojich zdrojov čiastku 26 mil. 759 134 slovenských korún. Finančný podiel štátnej pomoci na pokrytie investičných nákladov projektu teda predstavoval intenzitu pomoci štátu vo výške 48,7 percenta. Na záver by som chcel k štátnej pomoci poskytnutej spoločnosti Siderit uviesť len toľko, že je ťažké sa vyjadriť k jej efektivite. Vláda Slovenskej republiky a tiež ministerstvo hospodárstva poskytnutím štátnej pomoci sledovali predovšetkým to, aby sa predišlo negatívnym sociálnym dopadom v regióne s vysokou mierou nezamestnanosti. Z uvedených dôvodov hodnotím rozhodnutie vlády a poskytnutie štátnej pomoci kladne napriek tomu, že v dôsledku zásadných chýb manažmentu a vlastníkov došlo k zastaveniu tohto projektu a neskôr i celej činnosti podniku. Som toho názoru, že teraz sú na rade orgány činné v trestnom konaní, aby preverili chyby manažmentu a hlavne majiteľov tejto spoločnosti. Na druhú časť vašej otázky chcem odpovedať nasledovne. Okrem uvedenej štátnej pomoci spomeniem to, že regiónu Rožňava boli poskytnuté i ďalšie investičné stimuly. Predovšetkým je to UFT Production Slovakia, ktorý získal investičnú pomoc vo výške 51 mil. Sk. SCA Hygiene Products Slovakia s. r. o. získala investičnú pomoc vo výške 200 mil. korún a SEWON ECS Slovakia 214,16 mil. Sk. Tieto projekty sú v štádiu realizácie. Efektivita poskytnutých investičných stimulov sa môže vyhodnotiť komplexne až po ich realizácii, preto odpovedať na túto časť vašej otázky je predčasné. Ďakujem. Skončil som.